*Приложение № 10*

ПРОЕКТ

на

ДОГОВОР ЗА КОНЦЕСИЯ

Днес, 20.... год. в град Разград, община Разград, между страните:

**1. Денчо Стоянов Бояджиев – кмет на Община Разград,** с ЕИК **……….......,** с адрес: гр. Разград, ул. „…….“ № ….., и …………… - главен счетоводител, наричан по-долу за краткост **КОНЦЕДЕНТ,** от една страна и

**2 ,** с ЕИК

със седалище и адрес на управление: ......................................................................................

ул……………………………….. № …., представлявано от …………………, наричано за краткост по нататък **КОНЦЕСИОНЕР,** определен чрез открита процедура за възлагане на концесия за ползване и на основание чл. 120, ал. 1 във връзка с чл. 122, ал. 2 от Закона за концесиите и Решение № / 20…. г. за определяне на концесионер /влязло в сила на ……../ се сключи настоящият договор за следното:

**ГЛАВА I**

**ОБЩИ ПОЛОЖЕНИЯ**

**Предмет на концесията**

Чл. 1 (1)Предмет на концесията е: ползване на язовир „Островче“, находящ се в землището на с. Островче, община Разград за извършване на стопанска дейност – рибовъдство, развъждане на раци и други аквакултури, индивидуален и спортен риболов.

(2) Чрез ползване на обекта на концесия, концесионерът извършва стопански дейности,които не променят предназначението му и неговите функции, не увреждат неговите елементи, не са свързани с опасности за околната среда, човешкото здраве и имуществото на други лица и не са забранени от действащото законодателство.

(3) Концесионерът има възможността да извършва стопанските дейности: рибовъдство, развъждане на раци и други аквакултури, индивидуален и спортен риболов, само при условие, че поема ангажимента да гарантира текущото техническо поддържане на язовирното съоръжение и неговата безопасност.

**Обект на концесията**

Чл. 2. Обектът на концесията е язовир „Островче“, съставен от имот - публична общинска собственост с идентификатор 54420.6.47, с площ 89215,00 кв.м. и начин на трайно ползване: язовир, при граници на имота: поземлени имоти с №№ 54420.9.1, 54420.6.101, 54420.65.33, 54420.63.19, 54420.6.131, 54420.6.102, 54420.888.9901, 54420.10.103, 54420.11.48, актуван с акт за публична общинска собственост № 358/29.08.2019 г. и имот - публична общинска собственост с идентификатор 54420.6.169, с площ 3886,00 кв.м. и начин на трайно ползване: за друг вид водно течение, водна площ, съоръжение, при граници на имота: поземлени имоти с №№ 54420.100.100, 54420.6.131, 54420.100.99, 54420.100.18, 54420.58.46, 54420.62.1, 54420.56.166, 54420.56.21, 54420.56.39 актуван с акт за публична общинска собственост № 359/29.08.2019 година, находящи се в землището на с.Островче, община Разград.

**Влизане в сила и срок на концесията**

Чл. 3 (1) Настоящият договор влиза в сила от датата на подписването му и се сключва за срок от 20 /двадесет/ години.

(2) Общият срок на всички възможни удължавания на срока на концесията е не повече от една трета от определения с договора срок от 20 /двадесет/ години.

Условия, ред и срокове за предаване на обекта на концесията в началото и в края на концесията. Изисквания относно състоянието, в което обектът на концесията се предава на концедента след изтичането на срока на концесията.

Чл. 4. Приемането и предаването на обекта на концесията се извършва в 5 (пет) дневен срок, считано от подписване на договора за концесия от назначена от концедента комисия и от упълномощен представител на концесионера, за което се съставя приемо - предавателен протокол, подписан от страните.

Чл. 5 (1) При прекратяване на договора за концесия, концесионерът преустановява упражняването на правото на ползване и предава обекта на концесията на концедента в експлоатационна годност в 30-дневен срок от датата на прекратяването, а в случаите на отказ от продължаване на концесионния договор с правоприемник – от датата на отказа.

(2) Приемането на обекта на концесията от концедента се извършва от назначена от концедента комисия и от упълномощен представител на концесионера, която съставя протокол относно състоянието на обекта на концесията към датата на прекратяването му.

(3) При прекратяване на договора за концесия концесионерът има следните задължения:

а/ да предаде на концедента всички актове, документи, проекти, планове, скици, и всякаква документация, свързана с обекта на концесията;

б/ да предаде на концедента обекта на концесията в състояние, осигуряващо неговото продължително и сигурно ползване по предназначение, като се има предвид нормалната амортизация за периода на ползването.

(4) Ако към датата, на която трябва да се предаде обектът на концесията, той не е в състояние, осигуряващо ползването му по предназначение, концесионерът се задължава да го приведе в годно състояние за своя сметка в най-краткия възможен срок, но не повече от 3 /три/ месеца. При неизпълнение концедентът има право на неустойка в размер на 50 % от определеното годишно концесионно възнаграждение.

(5) Когато концесионерът откаже да предаде обекта на концесията, както и когато към датата на прекратяване на концесионния договор, концесионерът е прекратен без правоприемник или е налице друга невъзможност за предаване на обекта, комисията по ал. 2 съставя констативен протокол за приемане на обекта, с който се констатира състоянието на обекта и се удостоверява отказът или невъзможността за предаването му.

(6) Когато изпълнението на задължението по ал. 1 не може да бъде извършено към датата на прекратяване на договора по причина, независеща от концесионера, същият полага грижата на добър стопанин, за да го изпълни в най - краткия възможен срок, като държи обекта на концесията от името на концедента и изпълнява задълженията си по договора за концесия.

**Условия за осъществяване на концесията.**

Чл. 6 (1) Концесионерът управлява и поддържа обекта на концесията в експлоатационна годност за срока на концесията.

(2) Концесията се осъществява при условията на Закона за концесиите и в съответствие с действащите нормативни актове и установените с тях технически и технологични изисквания, както и на изискванията, определени от компетентните държавни органи, свързани с националната сигурност и отбраната на страната, опазването на околната среда, човешкото здраве, защитените територии, зони и обекти и на обществения ред, регулиращи дейностите по експлоатация на обекта на концесията.

Чл. 7.Концедентът запазва правото на собственост, както и всички други права, които изрично не са предоставени на концесионера върху обекта на концесията.

Чл. 8 (1) При изпълнение на концесионния договор всички индивидуални административни актове, свързани с изпълнение на дейностите по концесията, се издават на името на концесионера и по негово искане.

(2)Разходите, таксите и други подобни за кандидатстване, издаване и получаване, запазване, респ. продължаване на действието на приложимите индивидуални административни актове са за сметка на концесионера.

Чл. 9 (1) При ползването на язовира, концесионерът има право с договор за подизпълнение да възлага на посочено в заявлението или на избрано, след сключване на концесионния договор, лице изпълнението на конкретно определени дейности по предмета на концесията.

(2) Договор за подизпълнение може да се сключи само с лице, за което не е налице основание за изключване и което отговаря на приложимите условия за участие.

(3) Концесионерът може да сключва договори за подизпълнение за дела от концесията и за видовете дейности от нейния предмет, които е посочил в заявлението към офертата си.

(4)Концесионерът е длъжен в срок до три работни дни от сключването на договор за подизпълнение да го предостави на концедента, както и информация относно подизпълнителя, включваща:

1. името, съответно наименованието;
2. данните за контакт, включително електронен адрес;
3. лицата, които представляват подизпълнителя според регистъра, в който е вписан, ако има такъв регистър;
4. декларация от подизпълнителя относно отсъствие на основание за изключване, а ако е приложимо - и относно изпълнението на посочените в обявлението за концесията условия за участие.

(5) Концесионерът уведомява концедента за всяка промяна на предоставената информация по ал. 4, т. 1 - 3 в срок до три работни дни от настъпване на промяната.

(6) Концесионерът заменя подизпълнител с друг подизпълнител, когато е посочил това в уведомлението по чл. 130, ал. 2 от ЗК, в посочения в уведомлението срок. Концесионерът заменя подизпълнител с друг подизпълнител или сам изпълнява дейностите, възложени с договора за подизпълнение, когато след сключване на договора за подизпълнение се установи несъответствие с изискванията за защита на класифицираната информация.

(7) За неверни данни в представената декларация по ал. 4, т. 4 подизпълнителят носи наказателна отговорност по чл. 313, ал. 1 от Наказателния кодекс.

(8) При последващо възникване на опасност за националната сигурност и отбраната на страната, за живота и здравето на гражданите, за околната среда, за защитените територии, зони и обекти, и за обществения ред, страната по концесионния договор, която е узнала за това, е длъжна незабавно да уведоми другата страна.

(9) Когато наличието на обстоятелство по ал. 8 е констатирано от компетентен орган, той незабавно уведомява концедента.

(10) При възникването на обстоятелство по ал. 8 концесионният договор се изменя, ако е налице някое от основанията по чл. 137-139 от ЗК.



Чл. 10 (1) Страните по концесионния договор са длъжни да осигуряват водене и съхраняване на документацията за концесията и защита на информацията във връзка с изпълнението на договора.

(2) Концедентьт осигурява публичност за изпълнението на концесионния договор, с изключение на защитената със закон информация, чувствителната информация и информацията, определена като поверителна.

**Рискове при осъществяване на концесията. Форсмажорно събитие.**

Чл. 11. Рискът, свързан с пълното погиване на обекта на концесията се поема от концедента, а всички останали рискове се поемат от концесионера.

Чл. 12 (1) Страните не отговарят за изпълнение на задълженията си при настъпването на форсмажорно събитие, представляващо непредвидено или непредотвратимо събитие от извънреден характер, възникнало след сключването на договора. Срокът за изпълнение на задължението се продължава съобразно с периода, през който изпълнението е било спряно от форсмажорното събитие. Клаузата не засяга права или задължения на страните, които е трябвало да възникнат или да бъдат изпълнени преди настъпването на форсмажорното събитие.

(2) Страна, която е засегната от форсмажорно събитие, трябва в най-кратък срок, след като бъде установено форсмажорното събитие, да уведоми другата страна и да й представи доказателство за появата, естеството и размера на форсмажорното събитие и оценка на неговите вероятни последици и продължителност, в това число и сертификат издаден от Българската търговско-промишлена палата. Засегнатата страна периодично дава последващи известия за начина, по който и степента, в която е спряно изпълнението на задълженията й.

(3) Концедентът и концесионерът не носят отговорност към другата страна по отношение на вреди, които последната е претърпяла като последица от форсмажорно събитие.

(4) През времето, когато изпълнението на задълженията на страна е възпрепятствано от форсмажорно събитие, за което е дадено известие в съответствие с ал. 2 и до спирането на действието на форсмажорното събитие страните предприемат всички необходими действия, за да избегнат или смекчат неговото въздействие и доколкото е възможно да продължат да изпълняват задълженията си по договора за концесия.

(5) Страните възстановяват изпълнението на договора за концесия веднага щом е практически възможно, след приключване на форсмажорното събитие.

(6) При наличието на форсмажорни обстоятелства концесионерът е длъжен да допусне и да търпи компетентните държавни органи, посочени от концедента, да ползват съответния обект, без да има право на обезщетение или компенсация за това.

**ГЛАВА II**

**ОСНОВНИ ПРАВА И ЗАДЪЛЖЕНИЯ НА СТРАНИТЕ**

**Права на концесионера**

Чл. 13 (1) Концесионерът има право да ползва обекта на концесията за целия срок на концесията, като осъществява в него стопанските дейности, регламентирани в концесионната документация – рибовъдство и развъждане на други аквакултури, индивидуален и спортен риболов, както и всички други дейности, които биха могли да съпътстват основните дейности, без да ги препятстват и да получава приходи от реализираните дейности.

(2) Концесионерът има право да ползва за срока на договора цялата налична документация, свързана с концесията.

Чл. 14. Концесионерът има право да ограничи достъпа на лица за извършване на дейностите или услугите, които само той има право да извършва съгласно договора.

Чл. 15. Концесионерът има право да получи обезщетение от страна на концедента, в размер на невъзстановените разходи за инвестиции в обекта на концесията, при предсрочно прекратяване на договора по причина, за която концедентът отговаря.

**Задължения на концесионера**

Чл. 16 (1) Концесионерът е длъжен да заплаща на концедента дължимото концесионно възнаграждение при условия и срокове, договорени между страните и определени с концесионния договор.

(2) Концесионерът е длъжен да не прехвърля правата и задълженията си по концесионния договор на трети лица.

Чл. 17 (1) Концесионерът е длъжен да ползва обекта на концесията добросъвестно съгласно неговото предназначение и дейностите, за които е предоставена концесията, като не допуска действия, които могат да доведат до икономическа неизгодност при експлоатацията, както и да не променя по какъвто и да било начин предназначението на обекта.

(2) Концесионерът е длъжен да не извършва и да не допуска извършването на незаконно строителство в обекта на концесията, а при необходимост от ремонтни и строителни работи, да извършва същите след писмено одобрение от концедента и след извършване на съгласуванията, предвидени в нормативните актове.

(3) Концесионерът е длъжен да уведомява концедента за извършването на подобрения в обекта на концесията, извън тези посочени в обвързващото му предложение.

Чл. 18 (1) Концесионерът е длъжен да изпълни дейностите, предвидени в обвързващото предложение, по начина и в сроковете, договорени с концедента.

(2) Концесионерът е длъжен да заплаща всички разходи, такси и други подобни за издаване, получаване, запазване и продължаване действието на всички регистрации, разрешения и/или други, които са необходими за осъществяване на стопанската дейност по концесията.

(3) Концесионерът е длъжен да предостави на концедента след предизвестие достъп до всички документи, книги, сметки и всякаква друга информация, водена и събирана от концесионера и свързана с осъществяването на концесията, независимо от нейния вид и носител.

Чл. 19. Концесионерът отговаря солидарно с подизпълнителя за изпълнението на дейностите, възложени с договора за подизпълнение.

Чл. 20. (1) При изпълнение на концесионния договор концесионерът води аналитично счетоводно отчитане за извършваните стопански и други дейности, включени в предмета на договора.

(2) Годишният финансов отчет на концесионера подлежи на задължителен финансов одит от регистриран одитор по [Закона за независимия финансов одит](apis://Base=NARH&DocCode=41891&Type=201/).

Чл. 21 (1) Концесионерът е длъжен да поддържа техническата изправност на язовира, обслужващите го съоръжения и инфраструктура.

(2) Задължителни ежегодни дейности, които трябва да извършва концесионера са:

- осигуряване на проводимост на оточното корито след основния изпускател;

- почистване на канала към входа на водостока;

- почистване на отводнителния канал след водостока;

- ремонт на шахтата на основния изпускател;

- почистване на дъното на язовира от наноси.

(3) Концесионерът е длъжен да предостави, по указание на концедента, места за общо ползване на водите, по начин и в обем, съответстващ на изискванията на действащото законодателство.

(4) Концесионерът е длъжен да спазва изискванията на Наредбата за водноспасителната дейност и обезопасяването на водните площи.

Чл. 22 Задълженията на концесионера по отношение отглеждането и развъждането на риба и други аквакултури са следните:

а/ да осъществява мероприятия за запазване на видовото разнообразие на водната фауна и условията за размножаването;

б/ да изгради ефикасни съоръжения за запазване на рибата и другите водни видове при изграждане на нови или разширяване на съществуващите съоръжения в обекта на концесията;

в/ да не позволява ловенето на риба с взривни, отровни и зашеметяващи вещества и устройства;

г/ да извършва риборазвъждането, риболова и продажбата на уловената риба под ветеринарно-санитарен контрол;

д/ да спазва изискванията и осигурява възможност за любителски риболов съгласно Закона за рибарството и аквакултурите;

е/ при необходимост и дадени указания от съответните компетентни органи да води документация и изпълнява предписанията съгласно действащото законодателство.

Чл. 23 Концесионерът има следните задължения за организиране на любителски риболов, водноспасителната дейност и обезопасяване на водните площи:

а/ да изпълнява заповедта на Кмета на Община Разград за разрешените и забранените за къпане места;

б/ да постави забранителни, предупредителни и информационни знаци, според режима за къпане. В забранителните знаци се посочват причините, наложили забраната, в предупредителните - опасностите от къпане, в информационните - разстоянието до най - близкия медицински пункт;

в/ да уведомява незабавно компетентните органи при констатирани случаи на удавяне.

Чл. 24. Концесионерът поема задължението да извърши и допълнителни инвестиционни мероприятия в декларираните от него срокове, както следва:…………………………………………………………………………………………..

Чл. 25 (1) Концесионерът е длъжен да осигурява по всяко време достъп до обекта на концесия на концедента или негови представители, както и на компетентните държавни органи, когато това се налага за извършване на контролни функции или на неотложни работи от обществено значение или за защита на обществения ред и сигурност.

(2) Концесионерът е длъжен да участва лично или със свои специалисти в съвместни комисии с длъжностни лица от общинската администрация, отговарящи за този вид дейност в огледи и при съставянето на констативни протоколи за извършваната от него дейност.

(3) Концесионерът е длъжен при настъпване на форсмажорни обстоятелства да търпи временното използване на обекта на концесия от компетентните държавни органи, като предоставя ресурси и съдействие, по ред, уточнен между страните.

**Права на концедента**

Чл. 26 (1) Концедентът има право да получава концесионното възнаграждение, гаранциите и обезщетенията, при условията и сроковете, определени с концесионния договор.

(2) Концедентът има право да изисква и получава информация и доклади относно изпълнението на този договор и на достъп до обекта на концесията и информацията, относно изпълнението на дейностите, свързани с нея.

(3) Концедентът има право при прекратяване на договора по вина на концесионера или при прекратяване на договора по инициатива на концесионера, на обезщетение, включващо концесионното възнаграждение за последната година от действието на договора.

(4) Концедентът има право при прекратяване на договора да получи обекта на концесията и наличната техническа, проектна (екзекутивна) и друга документация във връзка с обекта на концесията.

(5) Концедентът има право на собственост върху подобренията в обекта на концесията от момента на възникването им.

**Задължения на концедента**

Чл. 27 (1) Концедентът е длъжен да не възлага на трети лица концесия върху същия обект.

(2) Концедентът е длъжен да осигурява на концесионера постоянен и неограничен достъп до всички части от язовира и свързаните с него технологични и инфраструктурни съоръжения (в т.ч. разположени в съседство други общински имоти) за осъществяване на дейностите, свързани с нормалната техническа експлоатация и поддръжка, задълженията по концесионния договор и действащото законодателство.

(3) Концедентът е длъжен да не препятства концесионера да изпълнява задълженията си по договора, освен в случаите, регламентирани в действащото законодателство или при форсмажорни обстоятелства.

(4) Концедентът е длъжен да не препятства концесионера при осъществяване на правата му по този договор и своевременно да разглежда и да се произнася по представените от концесионера програми, искания и предложения.

(5) Концедентът е длъжен като собственик на концесионния обект, да поддържа в актуално състояние данните в актовете за собственост на обекта на концесията.

(6) Концедентът е длъжен да осигурява публичност за изпълнението на концесионния договор, с изключение на защитената със закон информация и информацията, определена като поверителна.

**ГЛАВА III**

**Размер, срокове и ред за заплащане на концесионното възнаграждение**

Чл. 28 (1)Срещу предоставеното от концедента право на концесионера да извършва с обекта на концесия стопанската дейност, предмет на договора, концесионерът е длъжен да му заплаща годишно концесионно възнаграждение.

(2) Размерът на годишното концесионно възнаграждение е ……… **лева (…… лева), без ДДС.**

(3) Годишното концесионно възнаграждение се заплаща от концесионера в следните срокове:

- Първото концесионно възнаграждение се заплаща до 31.12. на календарната година, през която е влязъл в сила концесионния договор и се дължи пропорционално за периода от време от годината, през която концесионният договор е действал;

- За всяка следваща година от срока на концесията годишното концесионно възнаграждение се заплаща до 31.03. /тридесет и първи март/ на съответната календарна година.

Чл. 29.Годишното концесионно възнаграждение се заплаща по банков път по официалната банкова сметка на концедента:………………………………………………

Чл. 30 (1) Годишното концесионно възнаграждение по чл. 28, ал. 2 от договора се актуализира ежегодно от 1 март в съответствие с годишната инфлация, отнесена за периода декември на изтеклата година, спрямо декември на предходната на нея година, за което между страните се сключва анекс, отразяващ промяната в размера на концесионно възнаграждение.

(2) Годишното концесионно възнаграждение не подлежи на намаляване при отрицателна годишна инфлация за предходната година.

**ГЛАВА IV**

**Вид, размер, срокове и начини за предоставяне на гаранции и на обезпечения за изпълнение на задълженията по договора**

Чл. 31 (1) За обезпечаване изпълнението на задълженията си по концесионния договор концесионерът внася парична гаранция по официалната банкова сметка на Община Разград: ………………………………………………… или представя потвърдена, безусловна, неотменима гаранция издадена от банка, съгласувана с концедента в размер на едно годишно концесионно възнаграждение, която се внася преди подписване на договора и се поддържа от концесионера в този размер през целия период на концесията.

(2) При прекратяване на концесионния договор от страна на концедента, без вина на концесионера, гаранцията се възстановява на концесионера.

(3) При прекратяване на концесионния договор от страна на концедента, по вина на концесионера, гаранцията остава в полза на концедента.

(4) При прекратяване на концесионния договор едностранно от концесионера, без виновност за страните, на концесионера се възстановява 50% от гаранцията.

(5) При прекратяване на концесионния договор, поради изтичане срока на концесията, паричната гаранция се възстановява на концесионера в срок от 10 работни дни, считано от датата на предаване на обекта на концесията. В случай, че концесионерът е представил банкова гаранция, нейното възстановяване се извършва от банката гарант, след изрично писмено потвърждение от страна на концедента, че обекта на концесията му е предаден.

Чл. 32. Концедентът не дължи лихва за времето, през което средствата по паричната гаранция за изпълнение са престояли при него законосъобразно.

**ГЛАВА V**

**Задължения на концесионера, свързани с националната сигурност и отбраната на страната, за живота и здравето на гражданите, за околната среда, за защитените територии, зони и обекти и за обществения ред**

Чл. 33 (1) Концесионерът е длъжен да изготви авариен план съгласно чл. 138а, ал. 1 от Закона за водите (ЗВ) и по реда на чл. 35 от Закона за защита при бедствия (ЗЗБ), да го актуализира при промяна на обстоятелствата и да организира провеждането на тренировки за изпълнението му най-малко веднъж годишно.

(2) Концесионерът е длъжен да предоставя на кмета на общината информация за изготвяне на общинския план за защита при бедствия и аварии относно:

- източниците на рискове от дейността им;

- вероятните последствия при аварии и начините за ликвидирането им;

- възможните въздействия върху населението и околната среда;

- мероприятията, силите и средствата за провеждане на спасителни и неотложни аварийно-възстановителни работи в обекта.

Чл. 34 (1) Концесионерът е длъжен да изпълнява всички задължения, произтичащи от Закона за водите, Закона за защита при бедствия, Наредбата за условията и реда за осъществяване на техническата и безопасна експлоатация на язовирните стени и на съоръженията към тях, както и на контрол за техническото им състояние, Закона за защитените територии, Наредбата за ползването на повърхностните води, и да съобразява дейността си с действащото законодателство.

(2) Концесионерът е длъжен да разполага с Разрешение за ползване на воден обект, издадено по реда на Закона за водите.

(3) Концесионерът трябва да отговаря на изискванията за оператор на язовирна стена, съгласно § 1, ал. 1, т. 95 от Допълнителните разпоредби на Закона за водите, или да разполага с лице за извършване на дейностите, предвидени в чл. 138в от Закона за водите, отговарящо на изискванията за оператор на язовирна стена, за срока на концесията.

Чл. 35. Концесионерът се задължава да не допуска нарушения, свързани с екологичното, социалното и трудовото право, установени с националното законодателство, правото на Европейския съюз, колективни споразумения или с международните конвенции в социалната област и в областта на околната среда по приложение № 5 към чл. 60, ал. 2, т. 4, буква „б” от Закона за концесиите.

Чл. 36. Концесионерът е длъжен в случай, че при извършване на дейности, свързани с поддръжката на обекта и неговото обслужване, бъдат открити структури и/или находки, имащи признаци на културни ценности, временно да прекрати работата и незабавно да уведоми концедента за това. Двете страни по договора са длъжни да предприемат мерки за запазване на откритите структури и/или находки и да уведомят незабавно Регионалния исторически музей, Националния институт за недвижимо културно наследство и Министерство на културата.

**ГЛАВА VI**

**Задължения, свързани със застраховане на обекта на концесията**

Чл. 37. Концесионерът се задължава да застрахова ежегодно обекта на концесията за своя сметка, в полза на Община Разград с лимит на отговорност в размер на действителната стойност на обекта. Застраховката следва да бъде за основен риск „природно бедствие”, включващ буря, проливен дъжд, свлачища, слягане и земетресение. Застраховката първоначално трябва да се извърши в срок от 30 /тридесет/ календарни дни, считано от подписване на настоящия концесионен договор, впоследствие преди изтичане на застрахователния период.

**ГЛАВА VII**

**Задължения, свързани с отстраняване на нанесени екологични щети**

Чл. 38. Концесионерът се задължава за своя сметка да отстрани нанесените екологични щети, чийто размер се определя от комисия назначена от концедента.

**ГЛАВА VIII**

**Условия и ред за извършване на отчетност и контрол на изпълнение на задълженията на концесионера.**

Чл. 39 (1) При изпълнение на концесионния договор концедентът извършва мониторинг и контрол на изпълнението на задълженията на концесионера и одит на концесионера. За целта концесионерът изпраща на концедента отчет за изпълнението на концесионния договор в срок до 31.07. на съответната година, със следното съдържание:

- т. 1. информация за осъществените инвестиции за отчетната година;

- т. 2. застрахователна полица за отчетната година;

- т. 3. информация за изпълнение на задължението за концесионното възнаграждение за отчетната година;

- т. 4. аналитична ведомост за отчетната година;

- т. 5. информация за размера на нормата на възвращаемост за отчетната година;

- т. 6. информация за реализираното зарибяване и за реализирания улов на риба и други водни животни по количество и видов състав.

**ГЛАВА IX**

**Отговорности за неизпълнение на задълженията по договора.**

Чл. 40. За неизпълнение по този договор ще се счита пълното неизпълнение или непълно, или неточно изпълнение, както на преки разпоредби на този договор, така и на нормативните актове, които регламентират извършването на дейностите свързани с обекта на концесията.

Чл. 41. Неизпълнение на задължение по настоящия договор е налице при действие и/или бездействие, както от страна на концесионера, така и на негов подизпълнител.

Чл. 42. В случай на забава от страна на концесионера при заплащане на концесионното възнаграждение, той дължи обещетение в рамер на законната лихва върху дължимата сума за всеки просрочен ден.

Чл. 43. Забавено изпълнение на задължението за плащане на годишното концесионно възнаграждение по договора за концесия с повече от три месеца се счита за пълен отказ от плащане, пълно неизпълнение на договорните задължения и може да бъде основание за едностранно прекратяване на договора от страна на концедента с едномесечно предизвестие.

Чл. 44 (1) При прекратяване на договора поради изтичане на срока на концесията, концесионерът няма право на обезщетение за направените инвестиции или разходи по експлоатацията на обекта на концесията, които не са възстановени.

(2) При предсрочно прекратяване на концесионния договор по причина, за която концедентът отговаря, концесионерът има право на обезщетение, в размер на невъзстановените разходи за инвестиции в обекта на концесията.

(3) При предсрочно прекратяване на договора по причина, за която концесионерът отговаря, концедентът му дължи обезщетение в размер на невъзстановените разходи на концесионера за инвестиции в обекта на концесията, намалени със сумата, съответстваща на определената с финансово – икономическия модел норма на възвръщаемост за концесионера за целия срок на договора, но не повече от пазарната стойност на извършените инвестиции в обекта на концесията към датата на прекратяване на договора.

(4) В случая на ал. 3, концедентът не дължи обезщетение, когато към датата на прекратяване на договора пазарната стойност на обекта на концесията се е намалила спрямо пазарната стойност към датата на сключване на договора и това е резултат от причината, поради която договорът е прекратен.

(5) При предсрочно прекратяване на концесионния договор поради погиване на обекта на концесията, концесионерът има право да получи част от застрахователното обезщетение в размер на невъзстановените инвестиционни разходи.

(6) При определяне на размера на дължимото обезщетение се вземат предвид размерът на амортизационните отчисления и наличните финансови активи на концесионера. Обезщетенията по ал. 2 и 3 се изплащат в едногодишен срок, считано от датата на прекратяване на договора.

Чл. 45. Концесионерът дължи обезщетение в размера на вредите, причинени на обекта на договора за концесия, на съоръженията към него и прилежащите терени, които са пряка и непосредствена последица от дейността на концесионера и/или са свързани с действие, респ. бездействие и/или неизпълнение на задълженията на концесионера, произтичащи от този договор и/или от нормативен акт.

 Чл. 46 (1) Когато концесионният договор бъде обявен за недействителен, всяка от страните трябва да върне на другата страна всичко, което е получила от нея. Концесионерът дължи на концедента и приходите от извършените с обекта на концесията стопански дейности.

(2) При обявяване недействителността на договора концедентът дължи на концесионера и обезщетение за направените приращения и подобрения в обекта на концесията.

Чл. 47 (1) При неизпълнение на някое от задълженията, уговорени в чл. 21 до чл. 24 от договора, установено от комисия назначена от концедента, концесионерът дължи неустойка в размер на 10 % от дължимото годишно концесионно възнаграждение.

(2) Ако след прекратяване на договора концесионерът не предаде и продължи да ползва обекта на концесията, той дължи неустойка на концедента в размер на 50 % от годишното концесионно възнаграждение, както и обезщетение за всички пропуснати ползи и претърпени вреди.

(3) Страните запазват правото си да търсят обезщетение за вреди по общия ред, когато те са в по-голям размер от уговорената неустойка.

**ГЛАВА X**

**Условия, ред и срокове за обмен на информация между страните и за извършване на мониторинг и контрол по изпълнение на договора**

Чл. 48 (1) Обменът на информация, както и всички уведомления между страните, във връзка с изпълнението на концесионния договор, се извършват в писмена форма и могат да се предават лично или чрез препоръчано писмо, по куриер, по факс, електронна поща.

За Концедента:

адрес: гр. Разград, ул. “…………“ № ………, тел. за контакт:......................

имейл адрес:..............

Лице за контакт:………………..

За Концесионера:

адрес:…………..

тел. за контакт:…………

имейл адрес:……..

Лице за контакт:…………

(2) За дата на уведомлението се счита:

а/ датата на предаването - при лично предаване на уведомлението;

б/ датата на пощенското клеймо на обратната разписка - при изпращане по пощата;

в/ датата на доставка, отбелязана върху куриерската разписка - при изпращане по куриер;

г/ датата на приемането - при изпращане по факс;

д/ датата на доставяне в системата на адресата - при изпращане по електронна поща.

(3) Всяка кореспонденция между страните ще се счита за валидна, ако е изпратена на посочените по - горе адреси (в т.ч. електронни), чрез посочените по - горе средства за комуникация и на посочените лица за контакт. При промяна на посочените адреси, телефони и други данни за контакт, съответната страна е длъжна да уведоми другата в писмен вид в срок до 3 (три) календарни дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по - горе адреси, чрез което и да било от описаните средства за комуникация и на посочените лица за контакт.

**ГЛАВА XI**

**Условия и ред за решаване на спорове между страните**

Чл. 49. Всички спорове, породени от този договор или отнасящи се до него, включително споровете, породени или отнасящи се до неговото тълкуване, недействителност, изпълнение, изменение или прекратяване, както и споровете за попълване на празноти в договора или приспособяването му към нововъзникнали обстоятелства, ще се уреждат между страните чрез преговори, по добронамерен и взаимноизгоден начин, а при непостигане на съгласие - спорът ще се отнася за решаване от компетентния български съд по реда на Гражданския процесуален кодекс.

**ГЛАВА XII**

**Клаузи за преразглеждане на договора. Основания и ред за предсрочно прекратяване на договора**



Чл. 50 (1) Концесионният договор може да се изменя, когато



след сключването му, възникне обстоятелство, което концедентът не е могъл да предвиди при възлагане на концесията и което налага изменение на концесионния договор, при условие че промяната не е съществена, не води до промяна на цялостния характер на концесията и до удължаване на срока на концесията с повече от една трета от определения с този договор конкретен срок.

(2) Когато някоя от страните твърди, че е възникнало основание за изменение на концесионния договор, но не може да бъде постигнато съгласие за изменението на договора, спорът се решава от съда по реда на [Гражданския процесуален кодекс](apis://Base=NARH&DocCode=2030&Type=201/).

(3) След влизането в сила на съдебното решение страните подписват допълнително споразумение за изменение на договора или концесионният договор остава непроменен.

Чл. 51 (1) Изменението на концесионния договор се извършва с допълнително споразумение след мотивирано предложение на една от страните по договора.

(2) Концедентът отправя или приема, или отказва да приеме предложение за изменение на концесионния договор след одобрение от общинския съвет.

(3) В 30-дневен срок от сключването на допълнителното споразумение определеното от концедента длъжностно лице публикува обявление за изменение на възложена концесия. Обявлението за изменение на възложена концесия е с минималното съдържание, определено в приложение № 9 към чл. 141,ал. 3 от ЗК.

(4) Обявлението се попълва в електронен формуляр, който се поддържа на интернет страницата на Националния концесионен регистър и се публикува в "Държавен вестник" и в Националния концесионен регистър.

Чл. 52 (1) Концесионният договор се прекратява с изтичането на срока на концесията.

(2) Преди изтичането на срока на концесията концесионният договор може да се прекрати от концедента без предизвестие, когато са налице доказателства, че към датата на сключване на концесионния договор за концесионера е било налице основание за изключване и то не е отстранено.

(3) Концесионният договор може да бъде прекратен едностранно от концедента:

а/ при последващо възникване на опасност за националната сигурност и отбраната на страната, за околната среда, за живота и здравето на гражданите, за защитените територии, зони и обекти и за обществения ред, и

б/ когато концесионерът не го е уведомил, в предвидения от закона срок за настъпването на основание за изключване или не е предприел в срок посочените от него мерки за отстраняване на последиците и за ефективното предотвратяване на бъдещи случаи на неправомерни прояви, съответно при сключен договор за подизпълнение не е прекратил договора, въпреки наличието на основание за изключване по отношение на подизпълнителя.

в/ когато преобразуването с универсално правоприемство на концесионера е извършено:

- без да е издадено решение на концедента, с което дава съгласие за замяна на концесионера, освен ако правоприемникът докаже, че отговаря на условията за участие и че за него не е налице основание за изключване, или

- при издадено решение на концедента, с което отказва замяната на концесионера.

(4) Преди изтичането на срока на концесията концесионният договор може да се прекрати, когато се установи неизпълнение от страна на концесионера на условие за осъществяване на концесията или на основно задължение, определено с договора за концесия.

(5) Договорът за концесия може да се прекрати предсрочно по взаимно съгласие на страните с тримесечно писмено предизвестие.



Чл. 53 (1) Преди изтичане на срока на концесията концесионният договор се прекратява:   
 **а/** с пълното погиване на обекта на концесията - от датата на погиването;

**б/** при смърт на физическото лице или при прекратяване на дружеството - концесионер - от датата на смъртта, съответно от датата на прекратяването, освен ако не е сключено допълнително споразумение за продължаване на концесионния договор с правоприемника при условията и по реда на Закона за концесиите;

***в/*** при обявяване в несъстоятелност на концесионера - от датата на влизане в сила на решението за обявяване в несъстоятелност;

***г/*** при съдебно решение за прекратяване на концесионния договор - от датата на влизане в сила на решението;

д/ при влязло в сила съдебно решение с което концесионния договор е обявен за недействителен – обявената недействителност има действие от датата на сключване на концесионния договор;

**е/** при промяна на съответната нормативна уредба на страната;

(2) В случаите по ал. 1 страната, която е узнала за настъпването на основанието за прекратяване, уведомява другата страна за прекратяването на концесионния договор в 10-дневен срок от узнаването.

(3) При прекратяване на договора поради несъстоятелност на концесионера, общината, има право на привилегирован кредитор.

Чл. 54 (1) Едностранното прекратяване на концесионния договор, отправянето на предложение или приемането на предложение за прекратяване на договора по взаимно съгласие се извършва с решение на концедента след одобрение от общинския съвет.

(2) В решението по ал. 1 концедентът посочва последиците от прекратяването на концесионния договор в съответствие с предвиденото в договора.



**ГЛАВА XIII**

**Приложимо право**

Чл. 55 (1) Настоящият договор за концесия, в т.ч. приложенията към него, както и всички произтичащи или свързани с него споразумения, и всички свързани с тях права и задължения, ще бъдат подчинени на и ще се тълкуват съгласно българското право.

(2) За неуредените въпроси по сключването, изпълнението, изменението и прекратяването на договора за концесия се прилагат съответно разпоредбите на Търговския закон и на Закона за задълженията и договорите.

Чл. 56 (1) Концесионният договор се сключва на български език.

(2) Приложимият език е задължителен за използване при съставяне на всякакви документи, свързани с изпълнението на договора, в т.ч. уведомления, протоколи, отчети и др., както и при провеждането на работни срещи. Всички разходи за превод, ако бъдат необходими за концесионера /или негови представители или служители/, са за негова сметка.

**ГЛАВА XIV**

**Размер на нормата на възвращаемост определена с финансово – икономическия модел**

Чл. 57. Размерът на нормата на възвращаемост определена с финансово – икономическия модел, предложен от концесионера за целия срок на договора е …………………

Настоящият договор за концесия се състои от ………. /……./ страници и е изготвен и подписан в 8 (осем) еднообразни екземпляра. Договорът подлежи на вписване в Службата по вписванията гр. Разград и Националния концесионен регистър.

ЗА КОНЦЕДЕНТА: ЗА КОНЦЕСИОНЕРА: