**ОБЩИНА РАЗГРАД**

**Одобрявам:........................**

**…………………………… -**

**кмет на Община Разград**

**ДОКУМЕНТАЦИЯ ЗА КОНЦЕСИЯТА**

**С Ъ Д Ъ Р Ж А Н И Е:**

1. Описание на предмета и на обекта на концесията
2. Документи, които удостоверяват собствеността и/или индивидуализират обекта на концесията, когато е приложимо
3. Подробно описание на условията за осъществяване на концесията
4. Минимални изисквания към офертите
5. Условия за участие в процедурата
6. Критерии за възлагане, методика за оценка на офертите
7. Описание на организацията на процедурата и планиран срок за нейното приключване
8. Разглеждане и класиране на получените оферти
9. Планирани срокове за приключване на процедурата
10. Документи, с които преди подписване на концесионния договор се удостоверява отсъствието на основание за изключване
11. Клауза за преразглеждане

**1. Описание на предмета и на обекта на концесията**

**1.1. Предмет на концесията**

Ползване на язовир „Островче“, находящ се в землището на с. Островче, община Разград за извършване на стопанска дейност – рибовъдство, развъждане на раци и други аквакултури, индивидуален и спортен риболов.

Чрез ползване на обекта на концесия, концесионерът извършва стопански дейности, които не променят предназначението му и неговите функции, не увреждат неговите елементи, не са свързани с опасности за околната среда, човешкото здраве и имуществото на други лица и не са забранени от действащото законодателство.

Икономическите оператори, чрез концесията за ползване на язовир „Островче“, имат възможността да извършват стопански дейности, само при условие, че поемат ангажимента да гарантират текущо техническо поддържане на язовирното съоръжение и неговата безопасност.

**1.2. Обект на концесията**

Обект на концесията е язовир „Островче“, съставен от имот - публична общинска собственост с идентификатор 54420.6.47, с площ 89215,00 кв.м. и начин на трайно ползване: язовир, при граници на имота: поземлени имоти с №№ 54420.9.1, 54420.6.101, 54420.65.33, 54420.63.19, 54420.6.131, 54420.6.102, 54420.888.9901, 54420.10.103, 54420.11.48, актуван с акт за публична общинска собственост № 358/29.08.2019 г. и имот - публична общинска собственост с идентификатор 54420.6.169, с площ 3886,00 кв.м. и начин на трайно ползване: за друг вид водно течение, водна площ, съоръжение, при граници на имота: поземлени имоти с №№ 54420.100.100, 54420.6.131, 54420.100.99, 54420.100.18, 54420.58.46, 54420.62.1, 54420.56.166, 54420.56.21, 54420.56.39, актуван с акт за публична общинска собственост № 359/29.08.2019 година, находящи се в землището на с.Островче, община Разград.

Общи сведения и технически характеристики на язовира:

Язовир „Островче” се характеризира като воден обект със следните съоръжения:

- еднородна земнонасипна стена, изградена от местни материали;

- облекчителни съоръжения:

преливник – за провеждане на високи води

основен изпускател със затворен орган - за регулиране на водното ниво

- язовирно корито.

Изграден е в землището на с. Островче, общ. Разград, на около 400 м югоизточно от населеното място.

Язовирната стена е формирана от насипа на общински път с. Сейдол – с. Островче, чието трасе минава по билото й. Изградена е през шестдесетте години на миналия век.

Язовирна стена

Стената е земнонасипна, изградена от местни материали с параметри:

* височина на стената – 8,78 м
* дължина на стената – 247 м
* ширина на билото – 8,00 м – 8,35 м
* наклон на водния откос - 1: 3
* наклон на сухия откос 1:2

Характерни коти

* коти корона стена: 364,47 – ляв скат, 363,93 – над основния изпускател и 370,23 – десен скат, 362,90 – най-ниска кота на короната;
* кота преливник – 360,51, кота дъно водосток – 360,96;
* кота на входна шахта на основен изпускател – котата на водното ниво в язовира е над котата на входната шахта и не може да се заснеме;
* кота дъно бетон на съществуваща изходна шахта на основен изпускател – 353,82;

Мокрият откос е с добро заскаляване. В петата на сухия откос няма изградена дренажна призма.

Корона

Короната на язовирната стена е с ширина 8,00 м, по която преминава общински път IV клас с. Сейдол – с. Островче с асфалтова настилка. Няма следи от коловози, пукнатини или други разрушавания. Асфалтът е частично напукан с напречни и надлъжни пукнатини.

Сух откос

По сухия откос има храстовидна и дървестна растителност. Не се забелязва видимо свличане, подуване или улягане на откоса.

Мокър откос

Мокрият откос е с каменна заскалявка, частично обрасъл с тръстикова растителност. По него няма свличания или улягания.

Преливник

Преливникът е разположен в десния скат и представлява добре оформен земен канал с ширина 6,00 м. Котата на преливника е 360,51. Прелелите през преливника води чрез канал се довеждат до плочест водосток под пътя с ширина 3 м и височина на светлия отвор 2,40 м.

Отводнителен канал

Непосредствено след водостока започва отводнителен канал със земен профил.

Той е с предназначение да довежда прелялата висока вълна до дерето.

Основен изпускател

Основният изпускател е изграден от към левия скат на стената от бетонови тръби Ø400 с дължина 25 м. Изходната шахта, в която се намира спирателния кран е стоманобетонова, със суха камера и енергогасител.

Язовирно корито

Горен участък – няма срутища или свлачищни участъци по двата бряга на язовирното езеро.

Долен участък – отводнителният канал след основния изпускател се зауства в дерето под язовирната стена.

Общ завирен обем – 107 475 м3

Мъртъв обем – 13 500 м3

Полезен обем – 93 975 м3

**1.3. Срок за извършване на оглед на обекта на концесията**

Оглед на обекта на концесията може да направи всеки икономически оператор, който има желание за това и е получил удостоверение за оглед на обекта на концесията (Приложение № 9), всеки работен ден от 08:30 часа до 17:00 часа в периода от деня, следващ издаването на Удостоверението до 7 дни преди крайния срок за получаване на офертите. Ако последният ден от срока е неприсъствен, срокът изтича в първия следващ присъствен ден. Икономическите оператори подават исканията си за оглед до комисията, като представят или изпращат попълнен образец на удостоверение за оглед (Приложение № 9) за подпис от Председателя на комисията по чл. 80, ал. 1 от ЗК. Предоставянето на удостоверение за оглед се извършва лично на определеното лице за контакт, по пощата или по факс. Ако огледът не може да бъде извършен на посочените от икономическия оператор дати, комисията посочва други дати. При необходимост от повторен оглед на обекта, икономическият оператор подава ново искане до комисията. По време на огледа икономическият оператор и неговият екип могат да контактуват само с упълномощените за това лица. При извършване на огледа икономическият оператор и неговият екип не могат да получават и не се разрешава да им се предоставят копия от документи, имащи отношение към обекта на концесията, освен с разрешение на комисията.

На икономическия оператор е предоставена преценката дали да извърши посещение и оглед на обекта на концесията. Концедентът разрешава заявленията и офертите да се изготвят и представят и без да е извършен оглед и посещение на обекта на концесията.

**2. Документи, които удостоверяват собствеността и/или индивидуализират обекта на концесията:**

2.1. Акт № 358/29.08.2019 г. за публична общинска собственост на община Разград (Приложение № 1);

2.2. Акт № 359/29.08.2019 г. за публична общинска собственост на община Разград (Приложение № 2);

2.3. Кадастрална скица № 15-684226-29.07.2019 г. на поземлен имот с идентификатор № 54420.6.47 на СГКК – гр. Разград (Приложение № 3);

2.4. Кадастрална скица №15-684227-29.07.2019 г. на поземлен имот с идентификатор №54420.6.169 на СГКК – гр. Разград (Приложение № 4);

**3. Подробно описание на условията за осъществяване на концесията**

Инвестиционната програма, с която концесионерът ще изпълнява задължението да осигури опазването и поддържането на обекта на концесията, включва следните задължителни инвестиционни мероприятия:

- осигуряване на проводимост на оточното корито след основния изпускател;

- почистване на канала към входа на водостока;

- почистване на отводнителния канал след водостока;

- ремонт на шахтата на основния изпускател;

- почистване на дъното на язовира от наноси.

Концесионерът следва да извърши и допълнителни инвестиционни мероприятия, съобразно представената оферта.

С оглед приоритета на изискването за осигуряване на нормална, безопасна и съобразена с изискванията на действащото законодателство експлоатация и текущо поддържане на съоръженията, се предвижда концесионерът да отговаря на изискванията за „оператор на язовирна стена“, съгласно § 1, ал. 1, т. 95 от Допълнителните разпоредби на Закона за водите, или при изпълнение на договора за концесия да разполага с лице, за извършване на дейностите предвидени в чл. 138в от Закона за водите, отговарящо на изискванията за „оператор на язовирна стена“.

**4. Минимални изисквания към офертите**

Минималните изисквания към офертите на участниците са технически и функционални, финансово – икономически и правни изисквания към обекта на концесията и извършваната с него стопанска дейност. Първата група изисквания е свързана с възможностите, които се предлагат с офертите за поддържане на язовира в добро експлоатационно състояние. Те трябва да гарантират изпълнение на задължителните мероприятия, свързани с експлоатацията на обекта на концесия, както и предлагане на допълнителни такива, които ще способстват за безаварийното му функциониране, в т.ч:

- осигуряване на организация за провеждане на ежегодни технически прегледи на състоянието на язовирната стена и съоръженията към нея;

- изготвяне на авариен план на язовира;

- изготвяне на досие на обекта и отразяване в него на резултатите от направените огледи на съоръженията;

- при необходимост осигуряване измерване на наносите, отложени на дъното на язовира.

Втората група изисквания налагат извършването на такива дейности от концесионера, които ще допринесат за повишаване на финансово - икономическите резултати от стопанската дейност. Представеният финансово – икономически модел трябва да е съобразен с финансово – икономическите елементи на концесията.

Правните изисквания към обекта на концесията задължават концесионера да изпълнява инвестиционната програма в съответствие с представения финансово – икономически модел и да предложи размер на концесионното възнаграждение, не по – малък от минимално изискуемия и представи гаранция в размер на 100% от годишното концесионно възнаграждение.

Съгласно чл. 52, ал. 2 от Закона за концесиите, за концесии без трансграничен интерес определянето на концесионер се извършва чрез открита процедура.

Документацията за участие в откритата процедура се състои от *Образци на документи* отПриложение № 1 до Приложение № 10, приложени към настоящата документация.

За да регистрира своето участие в концесионната процедура икономическият оператор трябва да подаде заявление и оферта за участие.

**4.1.** **Заявлението** (Приложение № 5) съдържа информация за лицата, представляващи участника, използването на подизпълнители и ресурсите на трети лица, които ще се използват при реализацията на концесията. В заявлението се декларират обстоятелства, които дават възможност на участниците, подизпълнителите или третите лица да участват в процедурата за възлагане на концесията.

Офертата се състои от предложение и обвързващо предложение.

**4.2. Предложението** (Приложение № 6) съдържа конкретни мотивирани предложения по критериите за възлагане, финансово-икономически модел с анализ на паричните потоци на концесията и конкретен срок на концесията, който не може да е по-дълъг от максималния срок, посочен в обявлението за откриване на процедурата. Предложението съдържа още доказателства за осъществимостта на направените предложения по критериите за възлагане, други предложения, разработки и информация в изпълнение на изискванията, определени с документацията за концесията, деклариране на срока на валидност на офертата, деклариране на произхода на средствата съгласно Закона за мерките срещу изпирането на пари.

В предложението може да се определи поверителността на определена информация. Предложенията по критериите за възлагане не могат да се определят като поверителна информация.

**4.3.** **Обвързващото предложение** (Приложение № 7) съдържа резюме на конкретните предложения по критериите за възлагане.

Заявлението, предложението и обвързващото предложение се изготвят по образци, които се съдържат в документацията на концесията.

Заявлението и предложението се представят на електронен носител във формата на електронен документ, подписан с електронен подпис от лицето, което представлява икономическия оператор. Обвързващото предложение се представя на хартиен носител.

Електронният носител на предложението включва и електронен образ на документите, с които икономическият оператор удостоверява твърдените от него факти и обстоятелства. Електронният образ се снема със сканиращо устройство във вид и по начин, позволяващи разчитането им. Пълното и точно съответствие на снетия електронен образ със снемания документ се удостоверява с електронен подпис.

В електронния носител, който съдържа предложението, се включва и електронен образ на обвързващото предложение.

Съдържанието на заявленията и на офертите, както и на документите, които се включват в електронния носител следва да са на български език.

При несъответствия между предложението и обвързващото предложение оценката на офертата се извършва по обвързващото предложение.

**5. Условия за участие в процедурата**

Условията за участиеса изисквания към икономическите оператори, които са необходими за изпълнение на концесионния договор и се посочват в обявлението за откриване на процедурата.

Концесионерът трябва да отговаря на изискванията за „оператор на язовирна стена", съгласно § 1, ал. 1, т. 95 от Допълнителните разпоредби на Закона за водите, или при изпълнение на договора за концесия да разполага с лице, за извършване на дейностите предвидени в чл. 138в от Закона за водите, отговарящо на изискванията за „оператор на язовирна стена“ – трябва да е хидроспециалист или юридическо лице, което разполага със служител хидроспециалист за осъществяване на дейностите по стопанисване, поддържане и експлоатация на язовирни стени и на съоръженията към тях.

За да отговори на това изискване участникът представя:

- Диплома за завършена образователно - квалификационна степен „магистър“ със специалност Хидротехническо строителство, Хидромелиоративно строителство или друга еквивалентна специалност в областта на хидроинженерството, при придобиването на която в учебния план са изучавани предмети и са придобити умения, свързани с проектиране, изграждане и експлоатация на язовири или

- Договор сключен с лице, отговарящо на изискванията за „оператор на язовирна стена“.

Участникът може да докаже изпълнението на определените от концедента изисквания относно техническите си способности с възможностите на едно или повече лица, наричани по-нататък "трети лица", независимо от правната връзка между тях. За третите лица се прилагат основанията за изключване. Участникът представя документи, с които доказва, че за третите лица не е налице основание за изключване, както и че при изпълнението на концесионния договор ще има на разположение ресурсите на третите лица за целия срок на концесията.

**6. Критерии за възлагане, методика за оценка на офертите**

Определените критерии за възлагане съответстват на принципите на публичност, прозрачност, пропорционалност, равнопоставеност и недопускане на дискриминация, което гарантира, че офертите ще се оценяват в условия на свободна конкуренция.

Като критерии за възлагане концедента определя обективни изисквания, свързани с предмета и обекта на концесията, оценката на които дава възможност да се определи икономически най-изгодната оферта при най-добро съотношение "качество-цена". Концедентът определя критериите за възлагане според значимостта им в низходящ ред. При настоящата открита процедура концедентът определя и относителната тежест на критериите за възлагане. Икономически най-изгодната оферта се определя въз основа на комплексна оценка на офертата по следните критерии и относителната тежест на всеки от тях:

**Критериите за възлагане са следните:**

**- Предложение за размер на годишното концесионно възнаграждение /Пгод./.** Не може да бъде по – малко от 4599,00 лв. /четири хиляди петстотин деветдесет и девет/, без ДДС.Приетият принцип за липса на ограничения и стимулиране на по-ефективни технологични и организационни решения определя като съществен за възлагането критерий предложението за размер на годишното концесионно възнаграждение. Предложенията за размер на годишното концесионно плащане са в български левове и не трябва да са по-ниски от определения начален минимален размер на концесионното възнаграждение. Предложения, включващи по-нисък размер няма да бъдат разглеждани, като несъответстващи на минималните икономически изисквания на Общината, а участниците предложили такива ще бъдат отстранени от процедурата.

Най-високият размер на годишното концесионно възнаграждение, предложено от един от участниците в процедурата е равно на П год.max. Размерът на годишното концесионно възнаграждение на всеки подал оферта участник е Пгод.I.

Оценката на всеки участник за този критерии е равна на Пгод.I/Пгод.max.

Относителната тежест на този критерии – кПгод – 80 %.

**- Допълнителни инвестиционни мероприятия /Динв./.**

Допълнителни инвестиционни мероприятия, свързани със съхранение и подобрение на техническото и екологично състояние на хидротехническото съоръжение – язовир „Островче“ – Д инв.

Оценяването по този критерии се извършва по следния начин: извършва се експертна оценка, общо за всички планирани мероприятия в офертата като предложенията се подреждат във възходящ ред.

На най-ниско оцененото предложение се дават 0 точки, а на всяко следващо по – високо в класирането по 5 точки в повече от предходното по – лошо предложение.

На оферта без предложение се дават 0 точки. Получилото по този начин най-много точки предложение е със стойност Динв.max. Стойностите на получените точки от всяко предложение е Динв.I

Оценката на всеки участник за този критерии е равна на Динв.I/Динв.max

Относителна тежест на този критерии кДинв – 20 %

Методика за оценка на офертите

Комплексната оценка (КО) се определя като сбор от оценките от посочените по-горе основни показатели, умножени по коефициент, определящ тежестта им в общата оценка по следната формула:

Комплексната оценка /КО/ ще се определи след изчисляване по формулата:

КО={[(Пгод./Пгод.max) x кПгод.] + [(Динв.I/Динв.max) x кДинв.] }х100

Офертата с най-висока комплексна оценка се класира на първо място. Втора по ред във класирането е офертата, чиято стойност е следващата по – ниска стойност на комплексната оценка. Така в низходящ ред се класират всички подадени оферти.

**7. Описание на организацията на процедурата и планиран срок за нейното приключване**

**7.1. Обмен на информация при провеждане на процедурата за определяне на концесионер**

Уведомяването на участниците предвидено в ЗК се извършва от комисия, определена от кмета на Община Разград, чрез средствата посочени в чл. 83, ал. 1 от ЗК: електронна поща; пощенска услуга и връчване срещу подпис за удостоверяване на датата, часа и лицето, на което е извършено връчването.

Средствата за обмен на информация, определени от концедента, се посочват в обявлението за откриване на процедурата.

Изпратените по електронна поща документи се считат за връчени и получени от момента на постъпването им в системата на адресата.

Концедентът и/или комисията изпраща актовете и съобщенията до участниците по избран от него/нея начин описан по-горе.

Когато акт или съобщение не е получено от участник по някой от начините, посочени по-горе, Концедентът/комисията публикува съобщение до него в партидата на концесията в електронната страница на Община Разград. Актът/съобщението се смята за връчено от датата на публикуването му.

При промяна в посочения адрес и факс участниците са длъжни в срок до 24 (двадесет и четири) часа надлежно да уведомят концедента, в противен случай всички съобщения изпратени до посочените адреси, се считат за редовно връчени и получени.

**7.2. Разяснения, допълнителна информация и допълнителни документи**

Разясненията, допълнителната информация и документи по отношение на процедурата за определяне на концесионер, критериите за възлагане на концесията или документацията за концесията може да поиска всяко лице. Искането на разяснения или на допълнителна информация следва да се отправи в 14-дневен срок преди крайната дата за получаване на заявленията и офертите.

В срок до 4 работни дни от получаване на искането, но не по- късно от 6 дни преди изтичане на крайния срок за получаване на заявленията и офертите, определеното от концедента длъжностно лице публикува по партидата на процедурата в Националния концесионен регистър предоставените от комисията за провеждане на процедурата разяснения или допълнителна информация.

Когато разясненията или допълнителната информация водят до промени в обявлението за откриване на процедурата и/или в документацията за концесията, комисията предлага, а концедента с решение одобрява обявление за поправка и съответните изменения на документацията за концесията, когато има такива. С обявлението за поправка се определя нов срок за получаване на заявления и оферти, който е най-малко 7 дни по-дълъг от срока, определен с първоначалното обявление за откриване на процедурата.

Разясненията, допълнителната информация или допълнителните документи се предоставят чрез средствата за обмен на информация.

**7.3. Дата и час за получаване на заявленията и офертите**

Срокът за получаване на заявленията и офертите е до …..часа на …………20… г. чрез посочените в обявлението средства за обмен на информация. Когато в определения краен час на мястото за получаване има един или повече участници, те се включват в списък, който се подписва от определеното от концедента длъжностно лице и от присъстващите лица. Длъжностното лице приема пликовете със заявленията и офертите на всички участници, включени в списъка. Длъжностното лице отбелязва върху плика поредния номер, датата и часа на получаването, завежда заявленията и офертите във входящ регистър по реда на получаването им и издава на приносителя разписка за завеждането в регистъра.

**8. Разглеждане и класиране на получените оферти**

**8.1. Действия по допускане на участниците**

След изтичане на срока за получаване на заявления и оферти, определен с обявлението за откриване на процедурата, комисията в закрито заседание отваря получените в срок заявления и извършва действия по допускане на участниците.

Не се допускат участници до участие в процедурата за определяне на концесионер в следните хипотези:

1. Наличие на влязла в сила присъда, с която участникът, или член на неговия управителен или надзорен орган, или лице, което има правомощия да представлява, да взема решения или да упражнява контрол в рамките на тези органи, е осъден за престъпление по чл. 108а, чл. 159а - 159г, чл. 192а, чл. 212, ал. 3, чл. 248а, чл. 253, чл. 253а, чл. 254б, чл. 301 - 302а, чл. 304 - 305а, чл. 307, чл. 321 и чл. 321а от Наказателния кодекс, или влязла в сила присъда или друг съдебен акт за аналогично престъпление в друга държава - членка на Европейския съюз, или трета държава.

Не се прилага, ако е:

- реабилитиран;

- до приключване на процедурата за определяне на концесионер са изтекли или ще изтекат 5 години от изтърпяване на наложеното наказание;

- представям доказателства, че съм платил дължимите обезщетения за вредите, които са резултат от престъплението.

2. Наличие на влязъл в сила съдебен или административен акт, с който е установено, че участникът не е изпълнил задължения, свързани с плащането на данъци или на задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях в Република България, или аналогични задължения съгласно законодателството на държавата, в която участникът е установен.

Не се прилага, ако:

а/ са изтекли или до приключване на процедурата за определяне на концесионер ще изтекат 5 години от влизането в сила на съответния акт и са представени доказателства, че задълженията са изпълнени, включително и за начислени лихви или глоби, или

б/ Не са изтекли 5 години от влизането в сила на съответния акт, но са представени доказателства, че:

аа/ са изпълнени задълженията, като е платено, или е допуснато разсрочване, отсрочване или обезпечение на задълженията, включително за начислени лихви или глоби, или

бб/ уведомяването за точния размер на задълженията, дължим вследствие на нарушението е извършено в момент, в който участникът не е бил в състояние да вземе мярка за изплащане преди изтичането на срока за представяне на настоящото заявление.

3. Наличие на влязъл в сила административен или съдебен акт, с който на участника е забранено да участва в процедури за възлагане на обществени поръчки или концесии съгласно законодателството на държавата, в която е установен, или в друга държава - членка на Европейския съюз, освен ако срокът, за който е наложено изключването е изтекъл.

4. Наличие на влязъл в сила административен или съдебен акт, с който е установено, че участникът:

а) виновно е извършил тежко професионално нарушение, или

б) не е изпълнил задължения в областта на екологичното, социалното и трудовото право, установени с националното законодателство, правото на Европейския съюз, колективни споразумения или с международните конвенции в социалната област и в областта на околната среда по [приложение № 5](javascript:%20Navigate('прил5');) към чл. 60, ал. 2, т. 4, буква „б” от Закона за концесиите, или

в) е сключил споразумение с един или повече други икономически оператори, с което е нарушил правилата на конкуренцията.

5. Допуснато от участника съществено неизпълнение на задължение по концесионен договор или по договор за обществена поръчка, което е довело до прекратяване на съответния договор, освен ако:

- са налице обстоятелствата по т. 4, букви “а” и “в” и т. 5, но са изтекли или до приключване на процедурата за определяне на концесионер, ще изтекат три години от влизането в сила на съответния акт по т. 4, съответно от прекратяването на договора или налагането на санкция по [т. 5](javascript:%20Navigate('чл60_ал4_т5');), и са представени доказателства, че са платени дължимите обезщетения, включително за вредите, които са резултат от съответното нарушение,

- са налице обстоятелствата по [т. 4](javascript:%20Navigate('чл60_ал4_т4');), буква “б“, но са представени доказателства, че е изпълнено задължението или че до приключване на процедурата за определяне на концесионер, ще изтекат три години от влизането в сила на акта, с който е установено неизпълнението, като и доказателства, че са платени дължимите обезщетения, включително за вредите, които са резултат от неизпълнението.

6. Регистрация на участника, или на свързани с него в юрисдикция с преференциален данъчен режим по смисъла на § 1, т. 64 от допълнителните разпоредби на Закона за корпоративното подоходно облагане, освен ако са представени доказателства, че е налице някое от обстоятелствата по чл. 4 от Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици.

7. Участникът е обявен в несъстоятелност или ликвидация, или спрямо него има открито производство по несъстоятелност, или наличие на сходна процедура съгласно законодателството на държавата, в която е установен.

8. Наличие на конфликт на интереси, който не може да бъде преодолян чрез отстраняване на лицето, за което е налице конфликт на интереси.

9. Опит на участника да упражни непозволено влияние върху процеса на вземане на решения от концедента, да получи поверителна информация, която може да му даде необосновано предимство в процедурата за определяне на концесионер, или да представи невярна, непълна или подвеждаща информация, която може да окаже влияние върху решенията за отстраняване от процедурата за определяне на концесионер, за подбор или за определяне на концесионер.

10. Непредставяне от участника на информация, необходима за удостоверяване на отсъствие на основание за изключване.

Когато комисията установи нередовност на заявлението, изразяваща се в непредставяне на документи, несъответствие с условията за участие или друга нередовност и/или непълнота, включително фактическа грешка, комисията уведомява участника за това. Участникът е длъжен да отстрани грешките и непълнотите в срок до 5 работни дни от уведомяването, респективно да представи нови документи, с които смята, че ще изпълни условията за участие.

Когато от уведомяването на участника за нередовност на документите му, до посочения в документацията за концесия срок за отваряне на офертите остават по-малко от 8 работни дни, комисията определя нов срок за отваряне на офертите. Комисията удължава срока за отваряне на офертите и когато прецени, че е необходимо да се извърши проверка на декларирани в заявленията обстоятелства.

За удължаването на срока за отваряне на офертите комисията уведомява всички участници.

Комисията приключва действията по допускане на участниците с мотивирано решение и съставя протокол за отварянето на заявленията и извършените действия по допускането. Взетото от комисията решение по допускане на участници се съобщава в деня на отваряне на офертите и не подлежи на самостоятелно обжалване.

**8.2. Отваряне на офертите**

Отварянето на офертите се извършва на мястото, датата и часа посочени в обявлението, а именно: на ………..от………в заседателна зала № 102 на Общинска администрация – Разград, находяща се в гр. Разград, бул. „Бели Лом” № 37а. Получените оферти се отварят в открито заседание. На заседанието могат да присъстват участниците или техни упълномощени представители и други лица.

В откритото заседание комисията:

- съобщава решението, с което е приключила действията по допускане на участниците;

- отваря пликовете с обвързващите предложения от допуснатите за разглеждане оферти по реда на завеждането на офертите във входящия регистър;

- отворените обвързващи предложения се прочитат от член на комисията и се подписват на всяка страница от член на комисията и от изявили желание участници или техни представители.

Отваряне на предложенията, разглеждане и оценяване на офертите и класиране на участниците.

Тези действия комисията извършва в едно или повече закрити заседания на комисията.

При разглеждане и оценяване на офертите комисията проверява съответствието на:

1. предложението и обвързващото предложение с изискванията на чл. 88 от ЗК и с изискванията, определени с документацията за концесията,

и

2. предложенията по критериите за възлагане и на финансово-икономическия модел с критериите за възлагане.

При разглеждане на офертите комисията може да проверява заявените от участниците обстоятелства и верността или автентичността на приложени документи, включително чрез запитване към компетентни органи или други лица.

При необходимост комисията изисква от участниците в определен от нея срок, който не може да е по-кратък от три работни дни, да:

- предоставят разяснения относно представените разработки и информация или относно приложените в офертата документи, или

- представят допълнителни доказателства за заявените в офертата обстоятелства, или

- отстранят технически нередовности в предложението, представляващо част от офертата.

Разясненията не може да променят предложенията, съдържащи се в обвързващото предложение, представляващо част от офертата.

Комисията не допуска до оценяване оферта на участник, който:

- в определения от нея по-горе срок, не е отстранил техническите нередовности в предложението, представляващо част от офертата

или

- не е предоставил поисканите от комисията разяснения, респективно предоставените разяснения не са достатъчни за оценяване на офертата,

или

- не е представил поисканите от комисията допълнителни доказателства.

Комисията не оценява оферта в следните случаи:

**-** за която оферта при извършена проверка е установено, че участникът е представил невярна информация или неистински, преправен или с невярно съдържание документ;

- оферта, която не отговаря на едно или повече изисквания, определени с документацията за концесията

или

- оферта, в която представените разработки и информация не съответстват на критериите за възлагане.

Достатъчно е само едно от изброените обстоятелства да е налице, за да не се допусне до оценяване офертата.

Комисията приема решение, с което определя офертите, които не се оценяват. Решението се съобщава на участниците с решението на концедента за определяне на концесионер, съответно за прекратяване на процедурата и не подлежи на самостоятелно обжалване.

Комисията извършва оценка на допуснатите офертипо критериите за възлагане чрез прилагане на методиката за оценка на офертите, като оценява предложенията на участниците, съдържащи се в обвързващото предложение и въз основа на оценката класира участниците с решение.

До приключване на процедурата комисията служебно следи за наличие на основание за изключване. Когато установи съществуващо или нововъзникнало основание за изключване, комисията не оценява офертата и отстранява участника от участие в процедурата за определяне на концесионер.

След класиране на участниците комисията съставя протоколза отварянето и прочитането на обвързващите предложения, за разглеждането и оценяването на офертите и за класирането на участниците.

Въз основа на този протокол комисията изготвя проект на решениеза определяне на класирания на първо място участник за концесионер или проект на решение за прекратяване на процедурата.

Комисията изготвя проект на решение за прекратяване на процедурата, когато не е подадена нито една оферта или няма допуснат нито един участник, както и когато всички подадени оферти на участниците не са допуснати до оценяване или са допуснати до оценяване, но не са оценявани, поради налични пропуски в тях, подробно посочени по-горе.

**8.3. Определяне на концесионер и сключване на концесионния договор.**

Процедурата за определяне на концесионер приключва с мотивирано решение за определяне на концесионер, което се издава от Кмета на Община Разград. За концесионер се определя класираният на първо място участник. С решението за определяне на концесионер се конкретизират техническите и функционалните изисквания, финансово-икономическите изисквания и правните изисквания в съответствие с офертата на участника, определен за концесионер и се определя срок за сключване на концесионния договор.

Когато установи пропуск или нарушение в работата на комисията, което може да бъде отстранено, концедентът възлага на комисията да отстрани нередовността, след което да извърши ново класиране.

Концедентът уведомява участниците за решението за определяне на концесионер, съответно за решението за прекратяване на процедурата. Към уведомлението се прилага протоколът на комисията за отваряне на предложенията, разглеждане и оценяване на офертите и класиране на участниците.

Решението за определяне на концесионер влиза в сила, когато всички предходни решения в процедурата за определяне на концесионер са влезли в сила, същото не е обжалвано, а ако е обжалвано - има влязло в сила решение по жалбата.

Концесионният договор се сключва в срока, определен с решението за определяне на концесионер.

Преди сключване на концесионния договор участникът, определен за концесионер, представя на концедента доказателства, които удостоверяват декларираните със заявлението факти и обстоятелства относно основанията за изключване, условията за участие и гаранцията за изпълнение на задълженията по концесионния договор. Концесионният договор се подписва от Концедента при условията на чл. 120-122 от ЗК.

В случай, че определеният концесионер до изтичане на срока за сключване на договора не представи изискуемите документи или откаже да сключи концесионния договор, Концедентът може с решение да определи за концесионер класирания на второ място участник.

С решението се определя срок за сключване на концесионния договор и може да се постави условие за подобряване на предложенията по критериите за възлагане на този участник.

Определеното от концедента длъжностно лице в едномесечен срок, считано от сключване на концесионния договор, публикува в Националния концесионен регистър обявление за възложена концесия и открива партида на концесията, като публикува в нея решението за определяне на концесионер и концесионния договор.

**9. Планирани срокове за приключване на процедурата**

Концедентът планира прогнозен срок, в който да приключи работата на Комисията по процедурата - до два месеца след изтичане на срока за подаване на заявленията и офертите. Концедентът планира прогнозен срок за сключване на договора - до един месец след издаване на решението за определяне на концесионер, а в случай, че има обжалване, непосредствено след влизане в сила на съдебния акт, ако той потвърди решението на Концедента.

**10.** **Документи, с които преди подписване на концесионния договор се удостоверява отсъствието на основание за изключване**

1. Свидетелство за съдимост или съответен негов документ за участника, или член на неговия управителен или надзорен орган, или лице, което има правомощия да представлява, да взема решения или да упражнява контрол в рамките на тези органи за удостоверяване липсата на влязла в сила присъда за престъпление, посочено в чл. 60, ал. 2, т. 1 от ЗК – информацията се изисква служебно от концедента.

2. Удостоверение от Национална агенция по приходите за липсата на обстоятелствата по чл. 60, ал. 2, т. 2 от ЗК - информацията се изисква служебно от концедента.

3. Документ удостоверяващ, че участникът не е обявен в несъстоятелност и не е в процедура по несъстоятелност - информацията се проверява служебно от концедента чрез извършване на справка в търговския регистър.

4. Документ, че участникът не е в процедура по ликвидация - информацията се проверява служебно от концедента чрез извършване на справка в търговския регистър.

**11.** **Клауза за преразглеждане** - Концесионният договор може да се изменя, когато  след сключването му, възникне обстоятелство, което концедентът не е могъл да предвиди при възлагане на концесията и което налага изменение на концесионния договор. Договорът може да се измени, ако промяната не е съществена, не води до промяна на цялостния характер на концесията и до удължаване на срока на концесията с повече от една трета от определения с този договор конкретен срок.

**ПРИЛОЖЕНИЯ КЪМ ДОКУМЕНТАЦИЯТА НА КОНЦЕСИЯТА**

1. Акт № 358/29.08.2019 г. за публична общинска собственост на община Разград (Приложение № 1);
2. Акт № 359/29.08.2019 г. за публична общинска собственост на община Разград (Приложение № 2);
3. Кадастрална скица № 15-684226-29.07.2019 г. на поземлен имот с идентификатор № 54420.6.47 на СГКК – гр. Разград (Приложение № 3);
4. Кадастрална скица № 15-684227-29.07.2019 г. на поземлен имот с идентификатор № 54420.6.169 на СГКК – гр. Разград (Приложение № 4);
5. Образец на заявление за участие (Приложение № 5);
6. Образец на предложение (Приложение № 6);
7. Образец на обвързващо предложение (Приложение № 7);
8. Проект на договор (Приложение№ 10)*.*

Участниците се считат за обвързани с настоящите условия и указания, посочени в документацията за концесията и всяко позоваване на други уговорки по отношение на процедурата за отдаване на обекта на концесията нямат сила за Концедента.

При наличие на непълноти, неясноти или противоречия се прилага Закона за концесиите.